Formulemelk in SA herroep oor bakterie in produkteSekere 400g-blikke van Similac Alimentum word herroep. Verbruikers is gevra om die 400 g-blikke Similac Alimentum vir ŉ terugbetaling na kleinhandelaars terug te neem omdat die babamelkformule as ŉ voorsorgmaatreël herroep word. Thezi Mabuza, waarnemende kommissaris van die nasionale verbruikerskommissie, sê die vervaardiger, Abbott Laboratories-Nutrition, het die kommissie ingelig dat die produkte wêreldwyd vrywillig herroep word. Die formulemelk word by die maatskappy se aanleg in Sturgis, in Michigan in die VSA, vervaardig en na verskeie lande, ook Suid-Afrika, uitgevoer. Daar is besluit om die produk te herroep nadat sommige verbruikers aangemeld het dat hul babas sekere simptome toon nadat hulle van die formulemelk gedrink het. “Interne toetse deur die verskaffer het die teenwoordigheid van cronobacter- en salmonella-organismes in die produk aangedui,” sê Mabuza. Cronobacter sakazakii is ŉ kiem wat natuurlik in die omgewing voorkom. Volgens die Amerikaanse Sentrums vir Siektebeheer (CDC) kan die kieme op droë kos soos babamelkformule, poeiermelk, kruietee en stysels leef. Dit kan diarree en urienweginfeksies in mense van alle ouderdomme veroorsaak, maar infeksies in babas kan baie ernstig wees. Hoewel cronobacter-infeksies skaars is, kan dit dodelik in pasgebore babas wees, sê die CDC. Die CDC het mense ook gewaarsku om nie die produk wat herroep word, vir babas te gee nie. Volgens die vervaardiger is slegs vier gevalle in die VSA aangemeld, maar Mabuza sê die teenwoordigheid van cronobacter en salmonella in ŉ babamelkformule is nietemin rede tot kommer. “Die kommissie wil benadruk dat daar nog geen gevalle in Suid-Afrika aangemeld is nie. Ons doen ŉ beroep op verbruikers wat die produk gekoop het om dit nie vir hul babas te gee nie, maar dit dadelik na die aankopewinkel vir ŉ volle terugbetaling terug te neem,” sê Mabuza. Die geraakte produkte het ŉ vervaardigingsdatum van ná Maart 2021 en ŉ nommer onder die houer wat begin met die syfers 22 tot 37, wat ook die letters K8, SH of Z2 bevat. Die kommissie het ouers wat vermoed hul babas het van die geraakte formulemelk gedrink, aangemoedig om mediese raad en hulp in te win.